《夏夜露坐偶书且勉同学子》
宋代·陈文蔚

人生邂逅如岐路，南北东西忽离聚。渊明本赋归去来，保社乃今随所寓。

读书不杂嚣尘声，好在园林最幽处。朱桥跨出林阴外，一水绕庭将绿护。

有时小立凭危栏，临风不忍空归去。矧逢暑夕远灯火，杖策月林时散步。

更深每与二三子，辍寐每为清景驻。山高望望北斗低，花香拂拂南薰度。

拟将胸次涤河汉，不管衣巾湿风露。清谈未必真废事，言下应当有微悟。

不妨俯仰更观察，此意直须起训诂。郊墟次第新凉入，自可灯窗穷入暮。

凡人努力在年少，老大悲伤欲何诉。嗟予学古虽有志，蹭蹬独为一生误。

鸢鱼性分信机浅，风月情怀乃天赋。归哉要结园绮徒，清夜团栾绕庭树。

作者简介：陈文蔚（约公元1210年前后在世）字才卿，上饶人。生卒年均不详，约宋宁宗嘉泰初前后在世。师事朱熹。尝举进士。庆元中，（1198）馆于朱熹家，课其诸孙。又讲读铅山。端平二年，（1235）都省言其所作尚书类编，有益治道，诏补迪功郎。学者称克斋先生。文蔚著有克斋集十七卷，《四库总目》传于世。